Un raport de evaluare și monitorizare întocmit de Autoritatea Municipală de Reglementare a Serviciilor Publice București (AMRSPB) arată că aproximativ 60% dintre cei care se deplasează cu mijloacele de transport în comun nu validează cardul pentru validarea călătoriei.



Astfel, reprezentanții instituției subordonată municipalității propune RATB câteva soluții printre care eliminarea tarifelor pentru călătorii.



"Raționamentul unei astfel de soluții decurge din faptul că veniturile obținute de regie din vânzarea titlurilor de călătorie și abonamentelor reprezintă valori nesemnificative. În realitate, producția vândută realizată de regie reprezintă aproximativ 30% - 40% din volumul subvenției. Evident că vor dispărea o serie întreagă de cheltuieli generate de activitatea de vânzare a biletelor și abonamentelor: cheltuielile cu personalul pentru casiere și controlori, cheltuielile cu suportul material al titlurilor de călătorie (o valoare de 3.532.885 lei la nivelul anului 2013), cheltuieli cu întreținerea și exploatarea centrelor de vânzare etc", potrivit raportului.



O altă soluție este taxarea automată, "pe ascuns", a călătorilor, imediat după urcarea în autobuz. Mai precis, aparatele de validat să fie setate pentru a simți cardul de la circa 70 de centimetri.



"Sistemul inteligent de validare, nu mai permite validarea altei călătorii până la cap de linie, oricât de mult s-ar plimba prin vehicul călătorul", mai scrie în raport.



Totodată, la fiecare ușă ar trebui instalată o antenă suplimentară care să contorizeze fiecare card de abonament, scrie b365.ro.



Conform raportului, s-ar mai putea avea în vedere și eliminarea gratuităților pentru personalul Primăriei Capitalei, dar și pentru pensionarii cu o pensie de peste 2.500 lei.



Altă propunerea este și majorarea prețului călătoriei de la 1,3 lei la 1,8 lei.



Dintre toate aceste măsuri, ultima este singura care a fost luată în considerare până acum de conducerea regiei, cel puțin, în mod oficial, dar Consiliul General al Municipiului București nu a aprobat însă până acum scumpirea călătoriei.

